No Limit Soldiers
No Limit Soldiers (NLS) ta un grupo kriminal organisá i banda di kaya di Kòrsou. E ta impliká den operashonnan di trafikashon di droga i di likidashon di persona, entre otro na Kòrsou, Sint Maarten i Hulanda.

Origen 
No Limit Soldiers a lanta den Koraal Specht, un bario pober na Willemstad, Kòrsou. Lider di e organisashon tabata Shurandy (Tyson) Quant ku su man drechi i advisor finansiero, Charlton Lake. Na novèmber 2020 Quant a wòrdu aresta na Dubai. Na aprel 2023 a aresta e lider suplente di NLS, Urvin Laurence (Nuto) Wawoe, na Republika Dominikano. Ministerio Públiko di Kòrsou a pidi pa nan ekstradishon.

Aktividatnan 
E banda a keda impliká den e operashonnan di trafikashon di droga na Hulanda, unda sèlnan di e banda a surgi den e komunidat afrokurasoleño na siudatnan manera Rotterdam, Den Haag, i Amsterdam. E miembronan na Kòrsou, en kooperashon ku esunnan residensiá na Hulanda, a introdusi den e siudatnan hulandes mas grandi kokaina obtené di sosionan di negoshi na Colombia i Jamaica. Djei nan a distribui e droga na trafikantenan chikito.

Otro aktividat importante di e banda ta asesinato pa enkargo. E banda ta konosí pa opera eskuadronnan di sikario, kual ta wòrdu usa pa eliminá e trafikashon di droga dor di gruponan rival, tantu na Kòrsou komo na Hulanda. Gruponan kriminal kolombiano, igual na esunnan di baho mundu hulandes, ta konosí pa hasi negoshi ku No Limit Soldiers ora di komishona kontratonan di likidashon. 

E banda ta supuestamente enbolbi den kasonan di asesinato i a wòrdu ligá na e morto di Helmin Wiels, polítiko konosi di Kòrsou.

Kasonan Themis 
Bou nòmber di Themis kuerpo polisial di Sint Maarten, Kòrsou, Aruba i Recherche Samenwerkingsteam (RST) a entama un investigashon grandi di e delitonan kometi ultimo añanan den varios pais di Reino Hulandes i tambe pafó di Reino Hulandes. E investigashon tabata bou di mando di Ministerio Publiko di Kòrsou i Sint Maarten.

Den e promé kaso di Themis na ougustus 2022 a sentensiá kuater sospechoso na Kòrsou, di kual tres tabata deteni, na kastigonan di prizon ku ta varia entre 14 aña i 21 luna, pa nan enbolbimentu den un organisashon kriminal i labamentu di plaka. Dos sospechoso a bai den apelashon.

Sosiedat
Kòrsou